
Министерство на околната среда и водите

Регионална инспекция по околната среда и водите – Монтана



Д О К Л А Д

за  извършена комплексна проверка на обект: Кравеферма в гр. Грамада, с оператор „Про – Агро” ЕООД, с. Хайредин, обл. Враца на основание Заповед      № РД 156/26.06.2015 г. на Директора на РИОСВ – Монтана
Извършената на 30.06.2015 г. комплексна проверка на място на обект: Кравеферма в гр. Грамада, с оператор „Про – Агро” ЕООД, с. Хайредин, обл. Враца е с цел установяване съответствието на обекта с нормативните изисквания на качествата на компонентите и факторите на околната среда и в изпълнение на плана за контролната дейност през 2015 г.


Основната дейност на фирмата е отглеждане на крави и добив на мляко. Кравефермата е регистрирана в регистъра за производство на краве мляко I група на МЗХ под № 3830-0639 за 2015 г. Животните  се отглеждат по свободен боксов метод в два бр. обори.
Водоснабдяването на обекта за технологични и битови нужди се осъществява на база сключен договор с „В и К” ЕООД, гр. Видин. От дейността на кравефермата се формира смесен поток отпадъчни води – течен торов отпад, битово фекални отпадъчни води и води от измиването на помещенията, който посредством площадкова канализация се подава в сепаратор, собственост на намиращата се в съседство кравеферма „Агро – Грам” ЕООД. Площадките на двете дружества са свързани, вследствие на което техническата инфраструктура не позволява изтичането на отпадъчни води извън площадките им. От животновъдната дейност се получава торов отпад, който се сепарира на течна и твърда фракция. Твърдата фракция временно се съхранява на специализирана бетонирана торова площадка и в 1 бр. лагуна с обем 1100 м3, собственост на „Агро – Грам” ЕООД. Течната фракция се отвежда в разположените на площадката 3 бр. резервоари за течна фракция, всеки с вместимост 1180 м3. След запълване на лагуните, твърдата и течната фракция се продават въз основа на  сключени договори  на фирма, произвеждаща биогаз в гр. Кула. Излишната торова маса се използва за наторяване в законорегламентирания срок на обработваните от дружеството земеделски земи. 
Съхранението на силажа се извършва на територията на площадкта в 6 бр. силажохранилища и един навес. За съхранението на отпадъчните води от силажните ями е изграден резервоар. Налични са и водонепропускливи канали, които не допускат проникването на отпадъчните силажни води в почвата. Минаващата през двете утаителни шахти течност, събрана с дъждовните води, се прехвърля в доилната зала за измиване на пода. Добитото дневно количество мляко се съхранява в 2 бр. резервоари с обща вместимост 22 м3, като впоследствие се продава на преработваща мляко фирма.
На обекта се използват химични средства за почистване и дезинфекция на инсталацията за доене. Съхраняват се в оригинални фабрични опаковки. Условията за съхранение са, съгласно изискванията, посочени в ИЛБ, отговарящи на Приложение II на Регламент 1907/2006. Съгласно Регламента дружеството се явява потребител на химични вещества и смеси.
При извършения оглед на площадката по време на проверката не са констатирани депонирани количества оборска тор извън определените за целта места.

